b"\n_START_ARTICLE_\nPont des Abad\xc3\xb2s\n_START_SECTION_\nDescripci\xc3\xb3\n_START_PARAGRAPH_\nEl pont des Abad\xc3\xb2s est\xc3\xa0 bastit damunt del riu Toran, en el brancal que comunica amb el nucli de Canejan. La vall del riu Toran es presenta for\xc3\xa7a encaixada, cosa que oblig\xc3\xa0 a bastir un notable pont, l\xc3\xb2gicament aprofitant sengles roques sobresortides en el llit com a base dels estreps. Aix\xc3\xad tota l'arcada de suport \xc3\xa9s bastant alta, d'estructura peraltada, amb les dovelles resoltes a partir de peces allargasades, disposades en full de llibre. Tot i que la vegetaci\xc3\xb3 amaga paraments s'hi entreveu en la resta una f\xc3\xa0brica de carreuons disposats en filades i units amb un morter de cal\xc3\xa7. La part superior del pont, condicionada, presenta un sol desnivell i baranes a mitjana altura.Aquest pon s'assembla al de Pontaut.\n_START_SECTION_\nHist\xc3\xb2ria\n_START_PARAGRAPH_\nEn el capbreu de Canejant de l'any 1313 ja compareix un Arnau Pont, sense que aix\xc3\xb2 permeti concretar m\xc3\xa9s. El q\xc3\xbcestionari Fr Zamora fa esment de tres palanques sobre el riu Toran, ribera de Canejan (1788). El diccionari de P. Madoz per\xc3\xb2 ja consigna sobre el riu Toran l'exist\xc3\xa8ncia d'un pont de pedra molt alt d'un sol arc (1850). Semblantment J. Soler dexia clar que el cam\xc3\xad de ferradura que menava a Canejan passava a l'altra banda del riu Toran per un vell pont de Pedra (1906)."